***Dušan Toroman*** je rođen u Čačku, gde je počeo da uči klavir sa deset godina. Srednju muzičku školu završio je u Zemunu, u klasi Zlate Maleš. Diplomirao je na Fakultetu muzičke umetnosti u Beogradu u klasi A. Šandorova sa nagradom za najbolji diplomski ispit, nakon čega je specijalizirao interpretaciju klavirske literature XVIII i XIX veka na originalnim instrumentima pri Akademiji „Bartolomeo Cristofori” u Firenci. Diplomirao je čembalo na Konzervatorijumu „G. Rossini” u Pezaru u klasi Marije Luize Baldasari, studirajući uporedo sa Emilijom Fadini. Usavršavao se na majstorskim kursevima Enrika Bajana, Otavija Dantonea, Serđa Ćomeija, Malkolma Bilsona, Lidije Bizjak i drugih. Pobednik je međunarodnih takmičenja „Broadwood Harpsichord Competition” (London), „Tournoi International de Musique” (Pariz) i „Concorso Internazionale Wanda Landowska” (Ruvo di Pulja). Kao solista i kamerni muzičar svirao je u Francuskoj, Velikoj Britaniji, Italiji, Holandiji, Švajcarskoj, Srbiji, Bosni i Sloveniji. Nastupao je sa ansamblom New Trinity Baroque, Simfonijskim orkestrom RTS, Simfonijskim orkestrom „Stanislav Binički” i Gudačkim orkestrom „Šlezinger” kao solista u koncertima Baha, Hajdna, Salijerija i Mocarta. Član je ansambla „Arbor Dianae” sa kojim izvodi muziku XVIII i XIX veka na autentičnim instrumentima. Angažovan je kao klavirski saradnik na katedri za solo pevanje Filološko-umetničkog fakulteta u Kragujevcu. Član je Udruženja muzičkih umetnika Srbije.